ไข่คืนสุข
เทศกาลแห่งความสุขมาอีกแล้วจ้า...
3 ต.ค. 2557

เทศกาลแห่งความสุขมาอีกแล้วจ้า...
ไม่รู้ว่าเป็นเพราะเห็นตัวเลขเศรษฐกิจร้ายๆ เต็มหน้าสื่อช่วงนี้ ทั้งส่งออกฟุบ ความเชื่อมั่นผู้บริโภคหด หรือเปล่า กระทรวงการคลังเลยอดรนทนไม่ไหว ต้องจัดใหญ่ จัดหนัก มอบความสุขให้คนไทยอีกครั้ง
ครั้งนี้มาเต็มสตรีม 4 ภาคทั่วประเทศ กับงาน “คืนความสุขให้คนไทยจากใจ...กระทรวงการคลัง” โดยจะมีขึ้น 4 จังหวัด ได้แก่ จ.ลพบุรี ในวันที่ 11 ต.ค. จ.สงขลา ในวันที่ 18 ต.ค. จ.ขอนแก่น ในวันที่ 25 ต.ค. และ จ.เชียงใหม่ วันที่ 1 พ.ย. โดยนำบริการภาครัฐไปให้ถึงมือประชาชนแบบวันสต็อปเซอร์วิส พร้อมการจำหน่ายสินค้าอุปโภคบริโภคราคาพิเศษ 
ไฮไลต์สำคัญงานนี้อยู่ที่ “ไข่ฟองละ 1 บาท” ที่ปลัดคลัง รังสรรค์ ศรีวรศาสตร์ ภูมิใจให้ขนมาจำหน่ายในงานนี้โดยเฉพาะ 4 แสนฟอง4 แสนบาท ใน 4 เวที จ.ลพบุรี สงขลา ขอนแก่น และเชียงใหม่ เพื่อช่วยบรรเทาค่าครองชีพ พร้อมกระตุ้นเศรษฐกิจ และคืนความสุขให้กับคนไทย
นอกจากนี้ ยังได้รับความร่วมมือจากภาคเอกชน อาทิ เครือสหพัฒน์ และโออิชิ ขายสินค้าอุปโภคบริโภคในราคาพิเศษ รวมทั้งยังมีการคืนความสุขให้แก่ผู้มาร่วมชมงาน ด้วยการจับรางวัลไข่ทองคำและรถจักรยานยนต์ในทั้ง 4 เวที
แต่เนื่องจากงานนี้ไม่ใช่ “ธงฟ้าราคาประหยัด” ของกระทรวงพาณิชย์ จึงมีบริการต่างๆ ในความร่วมมือของคลังมาให้บริการอย่างครบครันแบบวันสต็อปเซอร์วิสด้วย โดยได้ขอความร่วมมือจากหน่วยงานและรัฐวิสาหกิจในสังกัดร่วมให้บริการ เช่น บ้านมือสองจากธนาคารของรัฐ สินเชื่อและเงินฝากในอัตราดอกเบี้ยพิเศษ การแสดงเหรียญกษาปณ์หายาก สลากกินแบ่งรัฐบาลราคามาตรฐาน และให้คำปรึกษาด้านการเงินให้กับธุรกิจทุกระดับ
อ๊ะๆ บอกแล้วว่าไม่ใช่แค่งานธงฟ้าขายของถูก แต่เป็นมหกรรมคืนความสุข งานนี้นอกจากมีของถูกและบริการมาเสิร์ฟถึงที่แล้ว จึงขาดไม่ได้ในเรื่องความบันเทิงด้วย มีการเชิญศิลปิน นักร้อง ดารานักแสดง ชื่อดังของเมืองไทยมาร่วมคืนความสุขให้กับประชาชนคนไทยอีกจำนวนมาก เช่น ป๋อณัฐวุฒิ สกิดใจแต้วณฐพร เตมีรักษ์ และเคน ภูภูมิ 
คืนความสุขยุคนี้อย่าลืม “พี่ทหาร” ด้วย จ.ส.ท.พงศธร พอจิต เจ้าของเสียงเพลง “คืนความสุขประเทศไทย” จะมาร่วมพร้อมการแสดง Fancy Drill จากเหล่าทัพ แถมยังมีหนังกลางแปลง ตำนานสมเด็จพระนเรศวรมหาราช ภาค 5
ไม่สำลักความสุขก็ให้มันรู้ไป...